钦定古今图书集成/明伦汇编/家范典/第049卷 > 礼记 > 《丧服》
## 钦定古今图书集成/明伦汇编/家范典/第049卷 > 礼记 > 《丧服》

夫为人后者，其妻为舅姑大功；

〈陈注〉此舅姑谓夫之所生父母。

又

“继父不同居也”者，必尝同居，皆无主后，同财而祭其
祖祢为同居，有主后者为异居。

〈陈注〉母再嫁而子不随往，则此子与母之继夫犹路人也，故自无服矣。今此子无大功之亲，随母以往，其人亦无大功之亲，故云“同居皆无主后”也。于是以其货财为此子同筑宫庙，使之祭祀其先，如此则是继父同居，其服期也。异居有三：一是昔同今异，二是今虽同居，却不同财，三是继父自有子，即为异居。异居者服齐衰三月而已。此云“有主后者为异居”，则此子有子亦为异居也。

又

“为慈母后者”，为庶母可也，为祖庶母可也。

〈陈注〉《传》曰：妾之无子者，妾子之无母者，父命之为子母，此谓为慈母后者也。若庶母尝有子而子已死，命他妾之子为其后，故云为庶母可也。若父之妾有子而子死，己命己之妾子后之亦可，故云“为祖庶母可也。”石梁王氏曰：“为慈母后者，为庶母，为祖庶母后，皆可。”谓既是妾子，此三母皆妾，皆可以妾生之子为后。